b'\n_START_ARTICLE_\nVeljko Vlaisavljevi\xc4\x87\n_START_SECTION_\n\xc5\xbdivljenje in delo\n_START_PARAGRAPH_\nVeljko Vlaisavljevi\xc4\x87 se je rodil v Ljubljani, o\xc4\x8detu hrva\xc5\xa1kemu Srbu iz Like in materi Slovenki rojeni v Trbovljah. Mladost je pre\xc5\xbeivljal v Karlovcu na Hrva\xc5\xa1kem, kjer je zaklju\xc4\x8dil gimnazijo. Po maturi se je vpisal na Medicinsko fakulteto v Ljubljani, ki jo je zaklju\xc4\x8dil leta 1974. Specializacijo iz ginekologije in porodni\xc5\xa1tva je na Ginekolo\xc5\xa1ki kliniki zaklju\xc4\x8dil leta 1980. Ob delu se je vpisal tudi na podiplomski \xc5\xa1tudij medicinskih znanosti na Medicinski fakulteti v Zagrebu, kjer je leta 1983 pod mentorstvom internista Zdenka \xc5\xa0krabala in ginekologa Predraga Drobnjaka (hr) doktoriral na podro\xc4\x8dju andrologije - zdravljenja mo\xc5\xa1ke neplodnosti. _NEWLINE_Po diplomi se je zaposlil v splo\xc5\xa1ni bolni\xc5\xa1nici, danes Univerzitetnem klini\xc4\x8dnem centru v Mariboru. Leta 1983 je kot prvi v Sloveniji v Mariboru ustanovil IVF laboratorij. Od leta 1991 do upokojitve v novembru 2014 je opravljal delo predstojnika Oddelka za reproduktivno medicino in ginekolo\xc5\xa1ko endokrinologijo na UKC v Mariboru. Med leti 1987 do 2001 je opravljal tudi delo predstojnika Oddelka za znanstveno raziskovalno delo na isti ustanovi. Zaradi njegovega dolgoletnega delu sta mu bila podeljena naziva primarij in vi\xc5\xa1ji svetnik._NEWLINE_Vlaisavljevi\xc4\x87 je eden izmed malo\xc5\xa1tevilnih ginekologov na Slovenskem, ki se skozi celotno delovno dobo ukvarja z zdravljenjem neplodnosti parov in s postopki zunajtelesne oploditve. Z dolgoletnim delovanjem na podro\xc4\x8dju reproduktivne medicine je pripomogel k rojstvu ve\xc4\x8d kot 9.000 otrok po metodah IVF in ICSI.  _NEWLINE_Poleg zdravni\xc5\xa1kega je bil Vlaisavljevi\xc4\x87 mnogo let aktiven tudi pri pedago\xc5\xa1kem delu. Leta 2002 je bil je izvoljen za rednega profesorja za ginekologijo in porodni\xc5\xa1tvo na Medicinski fakulteti v Ljubljani, na Medicinski fakulteti v Mariboru pa je na podiplomskem \xc5\xa1tudiju nosilec predmetov \xc5\xbdenska in mo\xc5\xa1ka neplodnost in Reproduktivna biologija in embriologija. Njegova bibliografija obsega ve\xc4\x8d kot 500 enot strokovne literature.  _NEWLINE_Od leta 2013 je tudi \xc4\x8dlan Srbske akademije znanosti in umetnosti. Poleg omenjenega je \xc4\x8dlan Strokovnega sveta za ginekologijo in porodni\xc5\xa1tvo pri Slovenskem zdravni\xc5\xa1kem zdru\xc5\xbeenju, \xc4\x8dlan delovne skupine pri Evropskem zdru\xc5\xbeenju za humano reprodukcijo in embriologijo (ESHRE), \xc4\x8dlan direktorata MSRM (Mediterranean Society for Human Reproduction) in drugih.   _NEWLINE_Po upokojitvi je \xc5\xa1e vedno aktiven v podjetju IVF Adria, ki ga vodi skupaj s sinom. Vlaisavljevi\xc4\x87 je poro\xc4\x8den in ima dva sina. \xc5\xbdivi v Mariboru. Njegov brat Milan je po poklicu stomatolog.\n_START_SECTION_\nNagrade\n_START_PARAGRAPH_\nVeljko Vlaisavljevi\xc4\x87 je prejemnik ve\xc4\x8d nagrad. Leta 2009 mu je Mestna ob\xc4\x8dina Maribor podelila zlati grb mesta za dolgoletno znanstveno raziskovalno delo s podro\xc4\x8dja zdravljenja neplodnosti in humane embriologije ter poseben prispevek k mednarodni zakladnici znanja. Istega leta je prejel tudi naziv Naj Maribor\xc4\x8dan po mnenju novinarjev. Poleg omenjenih je prejel tudi priznanje Jugoslovanskega dru\xc5\xa1tva ginekologov, priznanje Splo\xc5\xa1ne bolni\xc5\xa1nice v Mariboru, priznanje Ginekolo\xc5\xa1ke klinike v Ljubljani, priznanje Sekcije za uporabo ultrazvoka v medicini Srbskega zdravni\xc5\xa1kega dru\xc5\xa1tva in drugih.'